**4ο Πανελλήνιο Συνέδριο Αναστηλώσεων της**

**Εταιρείας Έρευνας και Προώθησης της Επιστημονικής Αναστήλωσης των Μνημείων (ΕΤΕΠΑΜ)**

**Αμφιθέατρο ΤΕΕ – ΤΚΜ Θεσσαλονίκη, 26 Νοεμβρίου 2015**

Είναι μεγάλη μου χαρά να χαιρετίζω σήμερα την έναρξη των εργασιών του 4ου Συνεδρίου που διοργανώνεται από την Εταιρεία Έρευνας και Προώθησης της Επιστημονικής Αναστήλωσης των Μνημείων (ΕΤΕΠΑΜ) η οποία στο σύντομο χρόνο από την ίδρυσή της έχει πλούσιο επιστημονικό έργο στο ενεργητικό της - 3 Πανελλήνια Συνέδρια και 4 ημερίδες.

Η μέσω του Συνεδρίου αλληλοενημέρωση μεταξύ συνέδρων, εισηγητών και συμμετεχόντων και η πρόκληση ενός γόνιμου διεπιστημονικού διαλόγου είμαι πεπεισμένος ότι θα συνεισφέρει στην αναβάθμιση του επιπέδου των μελετών και των τεχνικών έργων που πραγματεύονται οι εμπλεκόμενοι στον πολιτισμό : δημόσια διοίκηση, εκπαιδευτικά και ερευνητικά ιδρύματα και ειδικοί επιστήμονες σε μελετητικά γραφεία και κατασκευαστικές εταιρείες με απώτερο σκοπό τη διαφύλαξη της αυθεντικότητας των ιστορικών κατασκευών.

Η πλούσια θεματολογία του Συνεδρίου που περιλαμβάνει αναστηλώσεις και αποκαταστάσεις σε μνημεία από την αρχαιότητα, τη βυζαντινή και μεταβυζαντινή περίοδο και τα νεώτερα χρόνια καθώς και οι συνεδρίες που αφιερώνονται σε ειδικά θέματα όπως : α) οι αναστηλώσεις νεώτερων μνημείων με φέροντα στοιχεία από χάλυβα και ωπλισμένο σκυρόδεμα και β) οι επιπτώσεις του σεισμού της Κεφαλονιάς στα μνημεία, είναι τεκμήρια της κοινής πορείας επιστημονικών αναζητήσεων της ΕΤΕΠΑΜ και του ΥΠΠΟΑ ώστε να διερευνώνται διεξοδικά και να επιλύονται δύσκολα τεχνικά θέματα με σεβασμό στις αρχές των Διεθνών Συμβάσεων διατήρησης της πολιτιστικής μας κληρονομιάς.

Πολλά αναστηλωτικά προγράμματα για τη διάσωση των μνημείων της Χώρας έχουν σχεδιαστεί και ολοκληρωθεί με επιτυχία από τις αρμόδιες Υπηρεσίες του Υπουργείου Πολιτισμού και Αθλητισμού συμβάλλοντας παράλληλα στη διάχυση της επιστημονικής γνώσης, στην ανάδειξη των μνημείων και την ένταξή τους στην τοπική κοινωνία και εν τέλει στη βιώσιμη ανάπτυξη της ελληνικής περιφέρειας.

Θα ήθελα λοιπόν να εκφράσω τα συγχαρητήρια και ευχαριστίες μου σε όλους τους συντελεστές του συνεδρίου, και να ευχηθώ καλή επιτυχία και συνέχιση στο έργο της Εταιρείας, καθώς και να συγχαρώ ιδιαιτέρως τους εισηγητές υπαλλήλους του ΥΠΠΟΑ που μετέχουν σ’ αυτό.

Ο Υπουργός Πολιτισμού και Αθλητισμού

Αριστείδης Μπαλτάς